FI Euroopan unionin virallinen lehti CE 88/450

(2004/C 88 E/0460)

KIRJALLINEN KYSYMYS E-3082/03

esittäjä(t): David Bowe (PSE) komissiolle

(20. lokakuuta 2003)

Aihe: Palestiinan ja Israelin alueen ympäristö

Israelia syytetään myrkyllisten jätteiden varastoimisesta palestiinalaisalueille, mikä on vastoin Palestiinan ja Israelin välisen toisen Oslon rauhansopimuksen määräyksiä. Onko komissio tietoinen asiasta? Ryhtyykö komissio Israelin vastaisiin toimiin estääkseen sopimuksen uudet loukkaukset? Mistä syystä komissio mahdollisesti ei ryhdy toimiin?

Christopher Pattenin komission puolesta antama

yhteinen vastaus

kirjallisiin kysymyksiin E-3080/03, E-3081/03 ja E-3082/03

(21. marraskuuta 2003)

Komissio vastaa Euroopan unionin jäsenvaltioiden kanssa lähes puolesta palestiinalaisille annettavasta taloudellisesta tuesta ja on suurin yksittäinen avunantaja. Sen tuen tavoitteena on vahvistaa tulevan Palestiinan valtion toimielimiä samalla kun keskitytään Palestiinan kansan kiireellisimpiin tarpeisiin.

Komissio auttaa läheisessä yhteistyössä muiden kansainvälisten avunantajien kanssa terveydenhuollon, koulutuksen, hätäavun ja sosiaalialan peruspalveluihin liittyvissä yleisissä ongelmissa sekä riittämättömiin vesihuoltopalveluihin ja useiden käynnissä olevien hankkeiden synnyttämään jätteeseen liittyvissä erityisongelmissa. Komissio tukee Yhdistyneiden Kansakuntien Lähi-idässä olevien palestiinalaispakolaisten avustus- ja työelimen (UNRWA) työtä, joka koskee veteen, jäteveteen ja kiinteisiin jätteisiin liittyvien kunnallisten ja alueellisten palvelujen tarjoamista pakolaisväestölle, esimerkiksi osallistumalla UNRWA:n talousarvioon noin 60 miljoonalla eurolla vuodessa.

Lisäksi komissio auttaa kunnostamaan Länsirannan ja Gazan kuntien julkisia peruspalveluja Palestiinan kunnille annettavalla 30 miljoonan euron hätäapuohjelmalla, jota pannaan parhaillaan täytäntöön. Tähän ohjelmaan liittyviä hankkeita ovat esimerkiksi Bethlehemin vesijohtojen uusiminen ja teiden kunnostaminen sekä Gazan uuden jätevesijärjestelmän rakentaminen.

Lisäksi komissio katsoo veden olevan Lähi-idän rauhanprosessin tärkeä osatekijä. Komissio on tukenut EU:n erityisedustajan vesiasioihin liittyvää työtä taloudellisesti ja poliittisesti ja osallistuu aktiivisesti neuvoston tätä asiaa koskevaan työryhmään. Lisäksi se on käynnistänyt alueellisen vesitietokantahankkeen (Regional Water Data Banks Project, RWDB), joka koskee Israelin, Jordanian ja Palestiinan valtiollisia vesilaitoksia ja -viranomaisia, vesivarojen reaaliaikaisen seurantajärjestelmän kehittämiseksi vakavien muutosten ehkäisyyn ja hallintaan valuma-alueilla ja jokialtaissa.

Komissio on tietoinen kertomuksista, joissa väitetään, että Israel on päästänyt käsittelemättömiä ongelmajätteitä Länsirannalle ja Gazaan. Lisäksi olemme tietoisia siitä, että palestiinalaisalueilta puuttuu infrastruktuuri ongelmajätteiden käsittelemiseen ja erottamiseen muista jätteistä. Komissio on ollut yhteydessä Yhdistyneiden Kansakuntien ympäristöohjelmaan tammikuussa 2003 ilmestyneen tutkimuksen johdosta, joka koskee miehitettyjen palestiinalaisalueiden ympäristöä. Tutkimuksessa keskityttiin väitettyihin päästöihin, mutta siinä ei päädytty mihinkään päätelmiin. Siinä suositeltiin kenttätutkimusta todisteiden keräämiseksi.